ועדת העבודה, הרווחה והבריאות, כנסת 16, פרוטוקול מספר 519, 2005-11-22 11:35

חיים כץ: אני מתכבד לפתוח את הישיבה הרביעית של הוועדה היום.

חיים כץ: הנושא: תקנות הביטוח הלאומי (ביטוח נכות) (מתן שירותי מיוחדים) (תיקון תקנה 11), התשס"ה-2005.

רועי קרת: אנחנו מבקשים להביא לכאן תיקון.

רועי קרת: אני רק מתפלא שנציג האוצר לא כאן.

רועי קרת: בביטוח הלאומי יש תיקון לגבי תשלום גמלה בצורה רטרואקטיבית.

רועי קרת: לגבי שירותים מיוחדים, גמלה שנועדה לסייע למי שיש לו נכות קשה בשירותים שהוא נדרש להם לצורך הסידורים בבית וכיוצא באלה – הגמלה הזאת אינה משולמת באופן רטרואקטיבי בכלל, כי כך כתוב בתקנות.

רועי קרת: אפשר לקבל אותה מאותו רגע ואילך בלבד.

רועי קרת: הניסיון שנצבר בענף, ויושבים כאן האנשים שעובדים בשטח, הוא שזה יוצר עיוותים קשים.

רועי קרת: גמלת שירותים מיוחדים היא גמלה למי שסובל מנכות קשה במיוחד, לא כל נכה זכאי לכך.

רועי קרת: בהרבה מאוד מקרים הנכות של האדם מחמירה עם הזמן – הוא כבר מקבל קצבה כלשהי, והנכות שלו מחמירה.

רועי קרת: סמוך לאחר מכן הוא נדרש לכל מיני טיפולים: התרוצצויות בבתי חולים, מומחים רפואיים וכו', ועובר זמן עד שהתביעה מוגשת.

רועי קרת: אין מחלוקת שהגמלה מגיעה לו מתאריך מסוים מבחינת מצבו, אך משום שהוא מאחר בהגשת התביעה, הוא אינו יכול לקבל את התשלום לאחור, כי כך כתוב בתקנות.

רועי קרת: הראייה הראשונית היא העניין הכספי, ולכן אני מתפלא שנציג האוצר אינו כאן.

רועי קרת: אנחנו מבקשים להציע שכיוון שהיום יש אפשרות, לפי חוק, לתת גמלה,

חיים כץ: אתה לא מתואם עם האוצר?

רועי קרת: אני לא יודע מה האוצר יודע בעניין הזה ומה לא.

רועי קרת: לאוצר יש נציג במועצת המוסד, ומועצת המוסד אישרה את התיקון הזה.

רועי קרת: דא עקא, נציג האוצר לא היה בדיון כשהמועצה אישרה.

רועי קרת: נציג האוצר אחראי להופיע לדיונים.

רועי קרת: הוא הוזמן.

חיים כץ: נבדוק למה נציג האוצר לא הגיע לכאן.

חיים כץ: הזמנו אותו, ובכל זאת נבדוק מדוע הוא לא הגיע.

רועי קרת: הוא הוזמן גם למועצת המוסד, וגם לשם הוא לא הגיע.

רועי קרת: אולי הם מטילים וטו, אני לא יודע.

רועי קרת: אין ספק שהתיקון יעלה כסף, זה ברור, אבל אין ספק שזהו תיקון נדרש.

רועי קרת: אנחנו נתקלים באנשים שלא הגישו תביעה בגלל חסם אמיתי כלשהו – עניין רפואי, הם היו בבית חולים, הלכו למומחים רפואיים.

רועי קרת: משום שאנחנו מתחשבים, אנחנו לא מציעים ללכת לכיוון הנגדי.

רועי קרת: היום אפשר לקבל גמלות שלפי חוק הביטוח הלאומי עד שנה לאחור – זה המצב בחלקן של הגמלאות.

רועי קרת: כאן אנחנו לא מציעים שנה אלא חצי שנה.

רועי קרת: גם ראינו שזה גם הזמן שעלול להידרש להגשת התביעה.

רועי קרת: לאפשר קבלת הכסף רטרואקטיבית עד חצי שנה אחורה, למי שמגיע לו, כמובן.

חיים כץ: זה מה שאתם מציעים.

חזקיה ישראל: אין לנו התנגדות לנושא זה.

חזקיה ישראל: ישבנו במועצת המוסד.

חזקיה ישראל: הנושא אושר.

רועי קרת: הוא גם חבר המועצה.

חזקיה ישראל: הנושא אושר בוועדת נכות ולא הייתה התנגדות.

יעקב גיל: ימות המשיח.

חיים כץ: האוצר איננו.

חיים כץ: אנחנו בודקים מה אתו.

חזקיה ישראל: לא מדובר בתקציב ענקי.

חיים כץ: בודקים את העניין.

חיים כץ: מאחר שאנחנו כבר רבע שעה אחרי תחילת הדיון, אני מעלה את העניין להצבעה.

חיים כץ: אני מצביע פה אחד ומאשר.

וילמה מאור: בדקנו.

וילמה מאור: נציג האוצר מודיע שאין לו בעיה.

חיים כץ: אם גם להם אין בעיה, על אחת כמה וכמה.

חיים כץ: אושר.

חיים כץ: אני מקווה שמי שבאמת צריכים את זה יקבלו את זה.

חיים כץ: חבל שזה הולך למטרות רפואיות ולא למטרות אחרות.